Tíu misstórar framkvæmdir við uppbyggingu stofnvegakerfis höfuðborgarsvæðisins á næstu tíu árum eru ýmist hafnar eða hafa verið ákveðnar. Þetta kom fram á kynningarfundi Vegagerðarinnar og fyrirtækisins Betri samgangna í morgun.
Fyrirtækið Betri samgöngur ohf. var stofnaði október í fyrra í kjölfar samþykktar laga á Alþingi um samgöngusáttmála ríkisins og sveitarfélaga á höfuðborgarsvæðinu. Þar er kveðið á um 15 ára áætlun varðandi uppbyggingu samgangna á höfuðborgarsvæðinu. Tilgangur Betri samgangna er að halda utan um fjármögnun og uppbyggingu mannvirkjanna. Árni Mathiesen stjórnarformaður Betri samgangna sagði á fundinum í morgun að framkvæmdir á stofnvegakerfi höfuðborgarsvæðisins hefðu legið niðri að mestu í um 10 ár. Önnur meginverkefni samgöngusáttmálans eru uppbygging borgarlínu og gerð göngu- og hjólastíga. Bergþóra Þorkelsdóttir vegamálastjóri segir að tíu veigamiklar stofnbrautaframkvæmdir séu annaðhvort hafnar eða í lokaundirbúningi. Þessum framkvæmdum er ýmist lokið eða á að ljúka innan níu til tíu ára. Þar má nefna Reykjanesbraut frá Kaldárselsbraut að Krísuvíkurvegi sunnan Hafnarfjarðar. Þetta var fyrsta verkefni samgöngusáttmálans og og því lauk í fyrra. Einnig er lokið við að gera hluta Vesturlandsvegar í Mosfellsbæ og hluta Suðurlandsvegar frá Bæjarhálsi að Vesturlandsvegi. Á næsta ári verður farið í Arnarnesveg frá gatnamótum Arnarnesvegar og Rjúpnavegar að Breiðholtsbraut. Áfanginn mun létta töluvert á umferð um Vatnsendaveg í Kópavogi austan Reykjanesbrautar. Í frumskoðun Vegagerðarinnar er síðan verkefni sem margir hafa beðið eftir, en það er stokkur fyrir Miklubraut. Þá er undirbúningsvinna við lagningu stokks á Sæbraut nálægt Elliðaánum langt komin. Einnig stendur til að leggja Hafnarfjarðarveg í Garðabæ í stokk, en vinna við það verkefni er ekki hafin.
Miklabraut í Reykjavík verður lögð í stokk, einnig Sæbrautin við Elliðaár og hluti Hafnarfjarðarvegar í Garðabæ - þetta eru meðal tíu stórra stofnvegaframkvæmda á höfuðborgarsvæðinu á næstu árum sem kynntar voru í morgun. 